แฟน “เลสเตอร์” ห้ามพลาด! เปิดเส้นทางแห่นักเตะใจกลางกรุง
แฟน “เลสเตอร์” ห้ามพลาด! เปิดเส้นทางแห่นักเตะใจกลางกรุง
18 พ.ค. 2559

ผู้สื่อข่าวรายงานว่า เมื่อเวลา 06.00 น. วันที่ 18 พฤษภาคม 2559 ทัพนักเตะเลสเตอร์ ซิตี้ หรือ จิ้งจอกสยาม ได้เดินทางถึงท่าอากาศยานนานาชาติสุวรรณภูมิแล้ว ท่ามกลางการรอต้อนรับของบรรดาแฟนคลับและกองทัพสื่อที่มารอทำข่าวกันอย่างคับคั่ง
โดยในวันนี้ 18 พฤษภาคม 2559 ภายหลังเดินทางมาถึงท่าอากาศยานนานาชาติสุวรรณภูมิ คณะนักเตะเลสเตอร์ ซิตี้ พร้อมด้วยโค้ช และสต๊าฟโค้ช รวมถึงทีมงานคนอื่นๆ จะเดินทางเข้าพักที่โรงแรมพูลแมน ซอยรางน้ำ ก่อนจะมีการแถลงข่าวใหญ่ ระหว่างเวลา 13.30-15.30 น. ที่โรงละครอักษรา ชั้น 3 คิง เพาเวอร์ ดาวน์ทาวน์ คอมเพล็กซ์ รางน้ำ โดยภายในงานจะมีพิธีเปิดถ้วยแชมป์พรีเมียร์ลีก และเปิดตัวนักเตะพร้อมทั้งให้สัมภาษณ์บนเวทีด้วย
สำหรับวันที่ 19 พฤษภาคม 2559 ในเวลา 10.30 น. คณะนักเตะเลสเตอร์ ซิตี้ พร้อมด้วยโค้ช และสต๊าฟโค้ช จะเดินทางไปลงนามถวายพระพร พระบาทสมเด็จพระเจ้าอยู่หัว ณ ศาลาสหทัยสมาคม พระบรมมหาราชวัง และในเวลา 14.00-15.00 น. จะมีขบวนแห่นักเตะเลสเตอร์ ซิตี้ พร้อมถ้วยแชมป์พรีเมียร์ลีกใจกลางกรุงเทพฯ
โดยเส้นทางขบวนแห่นักเตะเลสเตอร์ ซิตี้ เริ่มต้นขบวนแห่นักเตะเลสเตอร์ ซิตี้ ที่คิง เพาเวอร์ ซอยรางน้ำ ในเวลา 16.30 น. จากนั้นเลี้ยวซ้ายถนนพญาไท ผ่านแยกราชเทวี ข้ามสะพานหัวช้าง เลี้ยวซ้ายแยกปทุมวัน ผ่านสยามพารากอน ในเวลาประมาณ 16.45 น.และจะเลี้ยวซ้ายแยกราชประสงค์ ผ่านถนนราชดำริ ข้ามสะพานเฉลิมโลก ผ่านแยกประตูน้ำ ในเวลาประมาณ 17.00 น. ผ่านแยกมักกะสัน ผ่านสามเหลี่ยมดินแดง เลี้ยวซ้ายอนุสาวรีย์ เวลาประมาณ 17.20 น. เข้าถนนพญาไท เลี้ยวซ้ายถนนรางน้ำ จบเส้นทางขบวนแห่
